Forsvarer sier Pistorius er suicidal
Pistorius er tiltalt for overlagt drap på kjæresten Reeva Steenkamp i fjor. Under onsdagens rettsforhandlinger leste forsvarsadvokat Barry Roux opp et utdrag fra en rapport som ble laget etter at Pistorius i mai og juni var gjennom en psykiatrisk undersøkelse. - Pistorius ble alvorlig traumatisert av det som skjedde. Han lider nå av posttraumatisk stressyndrom og alvorlige depresjoner. Han sørger også over tapet av Steenkamp, leste Roux.Ifølge rapporten får den drapstiltalte sørafrikaneren behandling for lidelsene. - Men dersom han ikke får nødvendig klinisk behandling, vil tilstanden hans forverre seg og øke faren for selvmord, leste Roux videre. Aktor Gerrie Nel har også lest opp for retten utdrag fra den psykiatriske rapporten, som slår fast at Pistorius ikke led av noen former for mentale forstyrrelser da han drepte Steenkamp. Tidligere i rettsforhandlingene har Nel under kryssforhør av Pistorius kjørt hardt på løpestjernens tidligere raseriutbrudd og turbulente kjærlighetsliv.27 år gamle Pistorius risikerer livstid i fengsel, med en minstetid på 25 år, for å ha skutt kjæresten Reeva Steenkamp gjennom baderomsdøra på valentinsdagen i februar i fjor. Selv hevder Pistorius at han trodde han forsvarte seg mot en innbruddstyv. Rettssaken, som er ventet avsluttet i løpet av juli, har pågått siden mars.
Den drapstiltalte Paralympics-stjernen Oscar Pistorius lider av posttraumatisk stressyndrom og står i fare for å ta sitt eget liv, ifølge sin forsvarer.